અનામતના મુદ્દે સવાલ પૂછાતાં નીતિન પટેલે કહ્યું કે, પાસ અને કોંગ્રેસની બેઠક અંગે બંને પક્ષો ચૂપ છે. કોંગ્રેસ શા માટે કંઇ બોલતી નથી? પાસના કાર્યકર્તાઓએ કહ્યું કે, કોંગ્રેસે તેમને ત્રણ વિકલ્પો આપ્યા છે, પરંતુ શું વિકલ્પો આપ્યા એ અંગે કંઇ બોલતા કેમ નથી? બેઠકના બે દિવસ બાદ પણ બંને ચૂપ છે. તેમની આ 'તેરી ભી ચૂપ, મેરી ભી ચૂપ'ની નીતિ સવાલો ઊભા કરી રહી છે. કારણ કે અમારી પાસે તો મિનિટ ટુ મિનિટનો હિસાબ માંગવામાં આવતો હતો. મારી પાસે આ બેઠક અંગે જે ઉડતી ઉડતી વાતો આવી હતી, એ અનુસાર ઓબીસી અનામત યથાવત રાખી, આખું નવું માળખું ઊભું કરી પાટીદારોને 10 ટકા અનામત આપવાની વાત છે. સુપ્રીમ કોર્ટ અનુસાર 50 ટકાથી વધારે અનામત શક્ય નથી. સૌ જાણે જ છે કે, પાસની માંગણી હતી કે 49 ટકા અનામતમાં જ તેમનો સમાવેશ કરવામાં આવે. આ સમગ્ર ઘટનાક્રમ પરથી સ્પષ્ટ છે કે, પાસ અને કોંગ્રેસ ચૂંટણી સુધીનો સમય આમ જ કાઢી પટાદીર સમાજને ઉલ્લુ બનાવી તેમના મત લેવા માંગે છે. પાસના કાર્યકર્તાઓ પણ કોંગ્રેસને લાભ કઇ રીતે થાય એની જ રમત રમી રહ્યાં છે. આંદોલન કરવા માટે પાટીદારોને પ્રેરણા આપવી, નાણાંકીય સહાય આપવી અને ચૂંટણી સમયે વિવાદ ઊભો કરવો એ પહેલેથી જ કોંગ્રેસનું ષડયંત્ર હતું અને આ બેઠકો પણ એ જ ષડયંત્રનો એક ભાગ છે.